Rikke Karlssons farvel til Dansk Folkeparti kommer som en bombe for lokalforeningen i Mariagerfjord Kommune. - Det er pisseærgerligt. Vi vidste ingenting, siger formand Jørgen Hammer Sørensen. Han hørte først om Karlssons udmelding her til morgen, da Rikke Karlsson selv gik til medierne og meddelte, at hun fortsætter i EU-parlamentet som løsgænger. Baggrunden er, at hun ikke kan få udleveret regnskaber fra fonde, som hun er medlem af med Morten Messerschmidt som formand. - DF sidder jo med i EU for at sikre åbenhed og rydde op i bureaukratiet. Så hvis Rikke Karlsson har fat i noget, forstår jeg godt, at hun melder fra, siger Jørgen Hammer Sørensen. Inden Rikke Karlsson blev valgt ind i parlamentet sagde hun til tv2.dk: - Jeg vil altid arbejde for oplysning, hvilket jeg gjorde med sagerne i Rebild Kommune. Jeg har kritiseret systemet for at være uigennemsigtigt, og det har optaget mig voldsomt, sagde hun i maj 2014. Morten Messerschmidt har ikke svaret på vores henvendelser.

Referat:
Hos Dansk Folkeparti i Mariagerfjord Kommune begræder man Rikke Karlssons farvel til partiet. Men man er enig i, at DF skal arbejde for åbenhed i parlamentet.